เพิ่มกฎดับหุ้นแสบ
ตลาดหลักทรัพย์แก้เกณฑ์สกัดหุ้นซื้อขายผิดปกติ ดีเดย์ 13 ธ.ค. หมดทางคาดหุ้นติดแคชบาลานซ์ บีบ บล.ช่วยสกัดแก๊งปั่น
19 ส.ค. 2554

ตลาดหลักทรัพย์แก้เกณฑ์สกัดหุ้นซื้อขายผิดปกติ ดีเดย์ 13 ธ.ค. หมดทางคาดหุ้นติดแคชบาลานซ์ บีบ บล.ช่วยสกัดแก๊งปั่น
 




ตลาดหลักทรัพย์แห่งประเทศไทยได้ส่งหนังสือเวียนถึงโบรกเกอร์เพื่อปรับปรุงเกณฑ์ในการดูแลการซื้อขายหลักทรัพย์ที่เคลื่อนไหวผิดไปจากสภาพปกติของตลาด โดยมีผลบังคับใช้ตั้งแต่วันที่ 13 ธ.ค. 2553 เป็นต้นไป 
สำหรับเกณฑ์ที่ปรับปรุงนั้นในส่วนของหลักทรัพย์ที่ต้องวางเงินสดทั้ง 100% ก่อนสั่งซื้อหุ้นหรือแคชบาลานซ์นั้นกรอบใหญ่ยังเหมือนเดิม คือ ตลาดจะใช้เกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้วครอบด้วยเกณฑ์ตลาดอีกครั้ง แต่ต่อไปตลาดจะไม่ได้กำหนดเปอร์เซ็นต์ Turnover Ratio, P/E Ratio ซึ่งจะทำให้บริษัทไม่สามารถคาดการณ์หุ้นที่จะติดเกณฑ์แคชบาลานซ์ได้ เพราะที่ผ่านมาพบว่ามีการเลี่ยงไม่ให้ถึงเกณฑ์ซื้อขายด้วยเงินสด
สำหรับโบรกเกอร์ใดมีมูลค่าการซื้อขายรวมในหุ้นที่เข้าข่ายตามเกณฑ์ แคชบาลานซ์ สูงสุด 5 อันดับแรก ตลาดจะแจ้งให้เฉพาะโบรกเกอร์รายนั้นทราบถึงอันดับและสัดส่วนมูลค่าการซื้อขายของโบรกเกอร์เอง
นอกจากนี้ ตลาดหลักทรัพย์ยังมีมาตรการเพิ่มเติมเพื่อดำเนินการกรณีมีข้อเท็จจริงที่เชื่อได้ว่ามีบุคคล/ กลุ่มบุคคลมีพฤติกรรมที่ทำให้ราคาหุ้นไม่ปกติ หรือมีการกระจุกตัวในหุ้นใดๆ โดยให้โบรกเกอร์ดำเนินการกับบุคคลดังกล่าวได้ เช่น ให้ซื้อขายผ่านเจ้าหน้าที่ (กรณีลูกค้าคีย์เอง) ปรับลดวงเงิน ให้ซื้อขายในบัญชีแคชบาลานซ์ ระงับการให้กู้ยืมเงินเพื่อซื้อหุ้นชั่วคราว (มาร์จิน) ระงับการให้ขายหุ้นที่ต้องยืมหุ้นนั้นมาเพื่อส่งมอบชั่วคราว
นางภัทธีรา ดิลกรุ่งธีระภพ ประธานเจ้าหน้าที่บริหาร บริษัทหลักทรัพย์ (บล.) ดีบีเอส วิคเคอร์ส (ประเทศไทย) และนายกสมาคมบริษัทหลักทรัพย์ กล่าวว่า เกณฑ์แคชบาลานซ์ที่ปรับปรุงเพื่อลดการคาดการณ์ ทำให้การซื้อขายเป็นธรรมชาติมากขึ้นและบรรลุเป้าหมายเกณฑ์ที่นำมาใช้สำหรับการดูแลการซื้อขายหุ้นที่ผิดปกติ
“ต่อไปโบรกเกอร์จะมีการ Take Action หุ้นที่ผิดปกติได้ชัดเจน เช่น การเข้าไปดูแลวงเงินซื้อขายของลูกค้า” นางภัทธีรา กล่าว
สำหรับเกณฑ์ในการดูแลใบสำคัญแสดงสิทธิอนุพันธ์ (DW) นั้น ทางสมาคมเสนอตลาดหลักทรัพย์ 2 แนวทางในการใช้แคชบาลานซ์
นางดวงมน จึงเสถียรทรัพย์ ผู้อำนวยการ ฝ่ายกำกับธุรกิจนายหน้าและค้าหลักทรัพย์ สำนักงาน ก.ล.ต. กล่าวว่า ในช่วง 12 เดือนที่ผ่านมา มี บล.ขอปิดสาขาเต็มรูปแบบ จำนวน 85 สาขา และปิดสาขาออนไลน์ จำนวน 42 สาขา แต่มีการแจ้งเปิดสาขาเต็มรูปแบบ จำนวน 81 สาขา และเปิดสาขาออนไลน์ จำนวน 34 สาขา ทำให้ปัจจุบัน บล.มีสาขาเต็มรูปแบบ จำนวน 367 สาขา และสาขาออนไลน์ 7 สาขา ซึ่งภาพดังกล่าวไม่ได้ผิดไปจากที่ ก.ล.ต.คาดการณ์ 
นอกจากนี้ เพื่อเพิ่มความคล่องตัวให้กับโบรกเกอร์ในเรื่องการปิดสาขา จึงได้แก้ไขประกาศ โดยได้ยกเลิกข้อกำหนดเดิม คือการเปิดสาขาเต็มรูปแบบไม่ต้องมีผู้จัดการสาขา แต่จะต้องให้มีผู้รับผิดชอบ กรณีไม่มี ถือว่าผู้จัดการโบรกเกอร์จะต้องทำหน้าที่แทน รวมถึงต้องมีการกำกับดูแลและตรวจสอบการปฏิบัติงานของสาขา โดยเกณฑ์ใหม่นั้นจะมีผลบังคับใช้ในวันที่ 16 ธ.ค.นี้
ด้านดัชนีหุ้นไทยทะยานต่อเนื่อง ปิดที่ 1,019.19 บาท บวก 10.42 จุด หรือ 1.03% มูลค่าการซื้อขายรวม 31,028 ล้านบาท โดยต่างชาติซื้อสุทธิเพียง 39 ล้านบาท